واجه مولانا عبدالحمیدا وتی اِے هفتگِ (7 اردیبهشت 1397) جمعۀ گپّانی یک بهرے تها په لهتے مردمانی بێراں بیگ چه انتظامی واکانی تیر جنگا اشاره کرت و گوشتی که امنیتی و انتظامی واک/نیرو چه اِشی که عمومی و پچێں جاهاں تیر جننت، پهرێز کننت.
په سنی‌آنلائنِ هالکاریا، مولانا عبدالحمیدا گوشت: بوت کنت که دژمنِ نفر هر مدرسه، اداره و هر جاهے وتا هۆر کننت، گرداں باید آگاه بنت. نظامی و انتظامی واک هں باید دژمنِ نفرانی سارا بدارنت. دژمنِ نفر هماوان اَنت که لۆٹنت مردماں ناراض کننت.
واجها گێش کرت: من باز برا انتظامی واک سۆگه کرتگنت که جهد کننت مردمانی حمایت و پلامرزیا گۆں وت کننت. ٹوه‌ترێں حامی الله تعالی اِنت ؤ رندا مردمانی حمایت و پلامرزی اِنت که گۆں آیانی خدمتا دستا کئیت.
مولانا عبدالحمیدا گوشت: اگه شما یک راننده‌اِے نێمگا که برنج، مال یا گازائێلی گۆن اِنت تیر جن اِت ؤ آ طرف کشگ ببیت، اِے کار گۆں اِشی که اللها ناراض کنت، مردمانی ناراحتی و ناراضی هں گۆں وت یاریت.
دارالعلوم زاهدانِ مدیرا درّائێنت: انتظامی نیرو باید په تیر جنگا گێشتر دلگۆش کننت، خاصکار چه تیر جنگ مں جاده و پچێں جاهاں دوری کننت. اِے دابێں تیر جنگ استانِ امنیتا ضرر رسێنیت. چو مبیت که یک نفرے نێمگا تیر جنگ بیت رندا زانگ بیت ک بزّگا برنج یا گازائێل هۆر بوتگ، اِے کار مردماں ناراحت کنت.
واجها گڈسرا گوشت: تازه‌یاں لهتے نفر چه انتظامی واکانی تیر کنگا بێراں بوتگنت، اِے رنگێں کار بدواهانی دستا نیمّون و بهانه دات؛ من پمشا اِے گپان کناں. ما انتظامی واکانا وتی عزیز و براس زانێں ؤ په آیاں نێکێں دعا کنێں و اِے گپاں چه دلسۆچی سرا جنێں، امێت اِنت که انتظامی واک په تپاکی و براسیِ راه دێما برگ و امنیتِ برجاه دارگا گام زورنت.